জনাব চৌধুরী অবশ্য উনার মক্কেল শফিকুল ইসলামের পক্ষে সাফাই গাইতে গিয়ে বলেছেন, শফিক সাহেব নাকি বাংলাদেশের প্রধানমন্ত্রী শেখ হাসিনাকে নিয়ে ডকুমেন্টারি করার সময় আর্থিকভাবে ব্যাপক সহায়তা করেছেন। আর এটাই হলো জনাব শফিকের মনোনয়নপ্রাপ্তির জন্য অন্যতম ও প্রধান যোগ্যতা। যতটুকু জানি, যুক্তরাজ্য আওয়ামী লীগের বিভিন্ন পর্যায়ের নেতাকর্মীরা এই ডকুমেন্টারি করার জন্য তাদের সাধ্যমত কন্ট্রিবিউট করেছেন। তাহলে তো জনাব আবদুল গাফফার চৌধুরীর উচিত ডকুমেন্টারি তৈরিতে যারা সহযোগিতা করেছেন তাদের সবার জন্য প্রেস কনফারেন্স করে মনোনয়ন দাবি করা। এছাড়া আর্থিক অনুদান দিয়ে যদি মনোনয়ন প্রাপ্তির যোগ্যতা অর্জণ করা যায় তাহলে মাঠে রাজনীতি করে বা জেল-জুলুম সহ্য করে রাজনীতি করে লাভ কি? অন্যদিকে জনাব শফিকুল ইসলাম দেখলাম তার বক্তব্যে বলেছেন, মুজিবাদর্শের রাজনীতির আগামীদিনের সম্ভাব্য কান্ডারি জনাব সজীব ওয়াজেদ জয়ের নির্দেশে নাকি এলাকায় প্রচার-প্রচারণা চালিয়ে যাচ্ছেন। ধৃষ্ঠতা কোন পর্যায়ে গেলে পরে মনোনয়নপ্রাপ্তির জন্য একজন নবাগত রাজনৈতিককর্মী, যার একমাত্র যোগ্যতা কিনা আর্থিক সঙ্গতি সে ডিজিটাল বাংলাদেশের রূপকার, বঙ্গবন্ধুর নাতি যার নাম বঙ্গবন্ধু নিজে রেখেছেন সেই নামটি ব্যবহার করতে পারে। এই যে কথায় কথায় বঙ্গবন্ধু পরিবারের সদস্যদের নাম ব্যবহার করে ফায়দা হাসিলের চেষ্টা, সেটাও তো আর্থিক অসততার চেয়ে আরো বড়ধরনের অসততা। অসৎ পন্থা অবলম্বন করে জনপ্রতিনিধি হতে ইচ্ছুক ব্যক্তির পক্ষে জনাব চৌধুরীর প্রকাশ্যে অবস্থান নৈতিকতার আলোকে কতটুকু সঠিক তা বিবেচনার দাবি রাখে বৈকি। উল্লেখ্য, জনাব চৌধুরী যে ডকুুমেন্টারির কথা বলেছেন, দুই বছরের অধিক সময় অতিবাহিত হয়ে গেলেও সেই ডকুমেন্টারি এখনো আলোর মুখ দেখেছে বলে জানা নেই।